N á v r h
ŠTATÚT
Úradu pre normalizáciu, metrológiu a skúšobníctvo
Slovenskej republiky
Článok 1
Základné ustanovenia
(1)	Štatút Úradu pre normalizáciu, metrológiu a skúšobníctvo Slovenskej republiky (ďalej len „úrad“) podľa zákonov a ostatných všeobecne záväzných právnych predpisov podrobnejšie vymedzuje pôsobnosť a úlohy úradu, ustanovuje zásady činnosti a vnútornej organizácie úradu a jeho vzťahy k ministerstvám a ostatným ústredným orgánom štátnej správy a ďalším orgánom a organizáciám.
(2)	Úlohy, zásady riadenia a organizácie úradu uvedené v štatúte sú záväzné pre vydanie organizačného poriadku úradu.
Článok 2
Postavenie úradu
(1)	Úrad je ústredným orgánom štátnej správy pre oblasť technickej normalizácie, metrológie, kvality a posudzovania zhody.)
(2)	Úrad je služobným úradom pre vykonávanie štátnej služby, verejnej služby a iných pracovnoprávnych vzťahov pre zamestnancov úradu.)
(3)	Úrad je rozpočtovou organizáciou, ktorá je svojimi príjmami a výdavkami napojená na štátny rozpočet Slovenskej republiky.)
(4)	Úrad je právnickou osobou.
(5)	Sídlom úradu je Bratislava.

Článok 3
Hlavné úlohy úradu
(1)	Úrad sa podieľa na tvorbe a uskutočňovaní jednotnej štátnej politiky v oblasti technickej normalizácie, metrológie, kvality a posudzovania zhody.
(2)	Úrad vypracúva koncepciu štátnej politiky, v oblasti technickej normalizácie, metrológie, kvality a posudzovania zhody a v spolupráci s ministerstvami a ostatnými orgánmi štátnej správy zabezpečuje jej realizáciu.
(3)	Úrad v rozsahu svojej pôsobnosti pripravuje návrhy zákonov a nariadení vlády a na základe zmocnenia zákonom vydáva ďalšie všeobecne záväzné právne predpisy.
(4)	Úrad v rozsahu svojej pôsobnosti vykonáva štátnu správu  a dozor na plnení úloh stanovených ústavnými zákonmi, zákonmi a inými všeobecne záväznými právnymi predpismi a uzneseniami vlády a dbá o dodržiavanie zákonnosti v rámci jeho kompetencie.
(5)	Úrad dojednáva medzinárodné zmluvy v oblasti svojej pôsobnosti a zabezpečuje ich vykonávanie.
(6)	Úrad zabezpečuje plnenie úloh v oblasti technickej normalizácie, metrológie, kvality a posudzovania zhody vyplývajúcich z jeho členstva v medzinárodných organizáciách.
(7)	V oblasti technickej normalizácie) úrad najmä:
a)	zodpovedá za funkčnosť národného normalizačného systému,
b)	metodicky usmerňuje a koordinuje výkon technickej normalizácie v súvislosti so štátnou politikou v danej oblasti,
c)	určuje právnickú osobu na zabezpečovanie tvorby, schvaľovanie a vydávanie slovenských technických noriem (ďalej len „určená právnická osoba“),
d)	určuje slovenské technické normy vhodné na posudzovanie zhody,
e)	uverejňuje oznámenia o slovenských  technických normách, o slovenských technických normách harmonizovaných s technickým predpisom a o slovenských technických normách vhodných na posudzovanie zhody, 
f)	podieľa sa na procese harmonizácie slovenských technických noriem s európskymi normami v nadväznosti na právne predpisy s technickým obsahom podľa požiadaviek vyplývajúcich z procesu integrácie Slovenskej republiky do Európskej únie,
g)	v súčinnosti s určenou právnickou osobou zabezpečuje účasť na činnosti európskych a medzinárodných normalizačných organizácií.
(8)	
V oblasti metrológie) úrad najmä:
a)	určuje druhy meradiel podliehajúce povinnej metrologickej kontrole alebo posúdeniu zhody (ďalej len „určené meradlá“),
b)	určuje technické a metrologické požiadavky na jednotlivé druhy určených meradiel, spôsob a metódy ich metrologickej kontroly,
c)	autorizuje podnikateľov alebo iné právnické osoby na výkon overovania určených meradiel a na výkon úradného merania, vedie register autorizovaných osôb,
d)	registruje podnikateľov podľa zákona o metrológii a vedie ich register,
e)	usmerňuje činnosť v oblasti metrológie, metodicky riadi metrologické organizácie zriadené úradom a činnosť autorizovaných a registrovaných osôb,
f)	udeľuje výnimky z povinnosti používania určených meradiel,
g)	vyhlasuje národné etalóny meracích jednotiek a certifikované referenčné materiály,
h)	uverejňuje schválené typy určených meradiel, oznámenia o autorizácii a o povoleniach o dočasnom používaní iných ako zákonných meracích jednotiek,
i)	rozhoduje ako odvolací orgán proti rozhodnutiam Slovenského metrologického ústavu a Slovenského metrologického inšpektorátu.
(9)	V oblasti posudzovania zhody^4) úrad najmä:
a)	zabezpečuje výkon posudzovania zhody v rozsahu stanovenom zákonom,
b)	udeľuje a odníma autorizáciu a pravidelne kontroluje existenciu a plnenie podmienok uvedených v rozhodnutí o autorizácii autorizovanou osobou podľa zákona,
c)	metodicky riadi a kontroluje činnosť autorizovaných osôb, autorizovaných skúšobných laboratórií a certifikačných orgánov,
d)	uverejňuje oznámenia o udelení a odňatí autorizácie autorizovanej osobe vrátane obsahu autorizácie,
e)	vedie register identifikačných kódov autorizovaných osôb,
(10)	V oblasti kvality úrad najmä:
a)	zodpovedá za koncepciu a program rozvoja Národného programu kvality SR a metodicky usmerňuje a koordinuje aktivity vyplývajúce z tohto programu,
b)	koordinuje zabezpečenie a realizáciu súťaže „Národná cena Slovenskej republiky za kvalitu“.

Článok 4
Iné úlohy úradu
(1)	Úrad pri plnení svojich úloh úzko spolupracuje s ministerstvami a ostatnými ústrednými orgánmi štátnej správy, s ktorými si vymieňa potrebné informácie a podklady a prerokúva s nimi opatrenia, ktoré sa ich dotýkajú.
(2)	Úrad pri plnení svojich úloh využíva podnety a skúsenosti orgánov verejnej moci, podnety verejnosti a poznatky verejných inštitúcií, vedeckých inštitúcií, výskumných pracovísk, stavovských a profesijných organizácií, ktoré zapája do práce na riešení otázok koncepčnej a legislatívnej povahy.
(3)	Úrad ďalej plní úlohy:
a)	vo vzťahu k štátnemu rozpočtu,^3)
b)	pri správe majetku štátu,)
c)	na úseku kontrolnej činnosti,)
d)	na úseku obrany a vytvárania podmienok na realizáciu požiadaviek zabezpečovania príprav na obranu a ochranu,
e)	na úseku ochrany utajovaných skutočnosti,
f)	na úseku medzinárodných vzťahov, vrátane európskej integrácie,
g)	v oblasti rozvoja jednotného informačného systému,
h)	garanta výstavby a komplexného dobudovania Cyklotrónového centra Slovenskej republiky,
i)	zriaďovateľa právnických osôb podľa osobitných predpisov) na plnenie úloh v rozsahu svojej pôsobnosti.
(4) Podrobnejšie vymedzenie úloh uvedených v čl. 3 a čl. 4 odsek 1 ustanovuje organizačný poriadok úradu, ktorý vydáva predseda úradu.
Článok 5
Zásady riadenia
(1)	Úrad sa pri plnení úloh riadi Ústavou Slovenskej republiky, ústavnými zákonmi a ďalšími všeobecne záväznými právnymi predpismi, medzinárodnými zmluvami, ktorými je Slovenská republika viazaná, plánom hlavných úloh vlády Slovenskej republiky, uzneseniami vlády Slovenskej republiky, dohodami uzatvorenými s ministerstvami a ostatnými ústrednými organmi štátnej správy, štatútom a organizačným poriadkom úradu a vnútornými organizačnými a riadiacimi aktmi úradu.
(2)	
Práva a povinnosti zamestnancov ustanovené, zákonom o štátnej službe, zákonom o verejnej službe a Zákonníkom práce bližšie určuje Pracovný poriadok úradu.
(3)	Úrad uplatňuje vo svojej činnosti organizačné princípy štátnej správy a také formy a metódy práce, ktoré smerujú k jej racionalizácii a zvyšovaniu účinnosti tým, že účelne využíva prostriedky organizačnej a výpočtovej techniky a formy tímovej práce.
(4)	Na zabezpečenie plnenia nevyhnutných úloh úradu môže zriadiť predseda úradu stále alebo dočasné poradné orgány. Poradné orgány prerokúvajú dôležité otázky súvisiace s činnosťou úradu. Ich činnosť sa riadi štatútom, ktorý schvaľuje predseda úradu.
Článok 6
Organizácia a organizačná štruktúra úradu
(1)	Úrad sa organizačne člení na: predsedu, podpredsedu, vedúceho služobného úradu, osobný úrad a odbory.
(2)	Na čele úradu je predseda, ktorého vymenúva a odvoláva vláda Slovenskej republiky.
(3)	Predsedu úradu v čase jeho neprítomnosti zastupuje v rozsahu jeho splnomocnenia podpredseda úradu.
(4)	Podpredsedu úradu, na návrh predsedu úradu vymenúva a odvoláva vláda Slovenskej republiky.
(5)	Úlohy spojené s uplatňovaním štátnozamestnaneckých vzťahov a s organizačným zabezpečením činnosti úradu plní vedúci služobného úradu.)
(6)	Vedúceho služobného úradu vymenúva a odvoláva predseda Úradu pre štátnu službu.
(7)	Osobný úrad zabezpečuje plnenie úloh vyplývajúcich z štátnozamestnaneckých a iných právnych vzťahov zamestnancov.
(8)	Odbory, sú základným organizačným stupňom riadenia, rozhodovania a nositeľmi úloh úradu podľa vymedzených okruhov odborných činností.
(9)	Osobný úrad a odbor riadi štátny radca, ktorého vymenúva a odvoláva vedúci služobného úradu.
(10)	Vnútornú organizačnú štruktúru úradu, rozsah pôsobnosti a vzájomné vzťahy organizačných štruktúr úradu, rozsah oprávnení a zodpovednosti vedúcich zamestnancov upravuje organizačný poriadok úradu.

Článok 7
Záverečné ustanovenia
(1)	Zrušuje sa štatút Úradu pre normalizáciu, metrológiu a skúšobníctvo Slovenskej republiky z 4. augusta 1998.
(2)	Tento štatút schválila vláda Slovenskej republiky uznesením číslo .... zo ........2002 a nadobúda platnosť a účinnosť dňom jeho schválenia.